## Rješenje kojim se društvu Specimen d.o.o., Zagreb, odobrava objavljivanje ponude za preuzimanje javnog dioničkog društva Splitska plovidba d.d., Split

### NN 130/2008 (10.11.2008.), Rješenje kojim se društvu Specimen d.o.o., Zagreb, odobrava objavljivanje ponude za preuzimanje javnog dioničkog društva Splitska plovidba d.d., Split

HRVATSKA AGENCIJA ZA NADZOR FINANCIJSKIH USLUGA

3735

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07), Uprava Hrvatske agencije za nadzor financijskih usluga, temeljem Zahtjeva društva Specimen d.o.o., Zagreb, Bednjanska 10, za odobrenje objavljivanja ponude za preuzimanje javnog dioničkog društva Splitska plovidba d.d., Split, Ulica Ante Petravića 23, na sjednici održanoj 6. studenoga 2008. godine, donijela je

RJEŠENJE

1. Društvu Specimen d.o.o., Zagreb, Bednjanska 10, odobrava se objavljivanje ponude za preuzimanje javnog dioničkog društva Splitska plovidba d.d., Split, Ulica Ante Petravića 23.

2. Ovo Rješenje objavit će se u »Narodnim novinama«.

Obrazloženje

I. Društvo Specimen d.o.o., Zagreb, Bednjanska 10, zastupano po društvu TO-ONE d.o.o., Zagreb, Zelinska 3 (dalje u tekstu: Ponuditelj), dostavilo je Hrvatskoj agenciji za nadzor financijskih usluga (dalje u tekstu: Agencija), 1. listopada 2008. godine, temeljem odredbe članka 24. stavak 1. Zakona o preuzimanju dioničkih društava (»Narodne novine« broj 109/07, dalje u tekstu: Zakon) zahtjev za odobrenje objavljivanja ponude za preuzimanje trgovačkog društva Splitska plovidba d.d., Split, Ulica Ante Petravića 23 (dalje u tekstu: Ciljno društvo) i isprave iz članka 22. stavak 3. Zakona, a 27. listopada 2008. godine, posljednju izmjenu i dopunu podnesenog zahtjeva i ponudu za preuzimanje.

II. Ciljno društvo je javno dioničko društvo, sukladno odredbi članka 114. stavak 1. točka 2. Zakona o tržištu vrijednosnih papira (»Narodne novine« broj 84/02 i 138/06), u svezi s odredbom članka 14. Pravilnika o sadržaju i obliku financijskih i poslovnih izvješća javnih dioničkih društava (»Narodne novine« broj 118/03).

Agencija je izvršila uvid u podatke sudskog registra na Internetu te utvrdila da temeljni kapital Ciljnog društva iznosi 56.330.100,00 kuna.

Uvidom u podatke Središnje depozitarne agencije d.d., Zagreb, Heinzlova 62/a, utvrđeno je da je Ciljno društvo na zadnji dan svakog mjeseca I. kvartala 2008. godine, imalo više od 100 dioničara.

III. Uvidom u dostavljene isprave utvrđeno je da su Ponuditelj, društvo Negotiator d.o.o., Jurica Peveca i Josip Galinec (dalje: osobe s kojima Ponuditelj djeluje zajednički), 28. kolovoza 2008. godine zaključili Sporazum o zajedničkom djelovanju u odnosu na Ciljno društvo, smatrajući navedeni datum danom nastanka obveze na objavljivanje ponude za preuzimanje Ciljnog društva.

U provedenom postupku Agencija je utvrdila da je obveza objavljivanja ponude za preuzimanje za Ponuditelja nastala 16. svibnja 2008. godine, stjecanjem 22.939 redovnih dionica Ciljnog društva koje daju pravo glasa, što predstavlja 12,22 % udjela u temeljnom kapitalu Ciljnog društva i daje 22.939 glasova odnosno 12,22 % od ukupnog broja glasova koje daju dionice Ciljnog društva s pravom glasa, temeljem Ugovora o kupoprodaji i prijenosu dionica sklopljenog između Ponuditelja i društva Split Ship Management d.o.o., Split, Boktuljin put b.b., kojim stjecanjima su, sukladno odredbi članka 9. stavak 1. Zakona, prešli prag od 25% dionica s pravom glasa Ciljnog društva.

Nakon navedenog stjecanja Ponuditelj je ukupno imatelj 57.470 redovnih dionica Ciljnog društva što predstavlja 30,61 % udjela u temeljnom kapitalu Ciljnog društva i daje 57.470 glasova odnosno 30,61 % od ukupnog broja glasova koje daju dionice Ciljnog društva s pravom glasa.

Ponuditelj djeluje zajednički, temeljem članka 5. stavak 2. točka 3. i članka 5. stavak 4. Zakona, s Juricom Pevecom iz Zagreba, Bednjanska 10, koji je jedini osnivač i član uprave Ponuditelja.

Jurica Pevec je imatelj 12.410 redovnih dionica Ciljnog društva što predstavlja 6,61 % udjela u temeljnom kapitalu Ciljnog društva i daje 12.410 glasova što predstavlja 6,61 % od ukupnog broja glasova koje daju dionice Ciljnog društva s pravom glasa.

Nakon navedenog stjecanja Ponuditelj i Jurica Pevec ukupno drže 69.880 redovnih dionica Ciljnog društva što predstavlja 37,22 % udjela u temeljnom kapitalu Ciljnog društva, čime su prešli prag od 25 % dionica s pravom glasa, u smislu članka 8., stavka 2. Zakona i daje 69.880 glasova odnosno 37,22 % od ukupnog broja glasova koje daju dionice Ciljnog društva s pravom glasa.

Istoga dana nastala je obveza objavljivanja ponude za preuzimanje Ciljnog društva i za društvo Negotiator d.o.o., stjecanjem 22.775 redovnih dionica Ciljnog društva koje daju pravo glasa, što predstavlja 11,06 % udjela u temeljnom kapitalu Ciljnog društva i daje 22.775 glasova odnosno 11,06 % od ukupnog broja glasova koje daju dionice Ciljnog društva s pravom glasa, temeljem Ugovora o kupoprodaji i prijenosu dionica sklopljenog između društva Negotiator d.o.o. i društva Split Ship Management d.o.o., Split, Boktuljin put bb, kojima su, sukladno odredbi članka 9. stavak 1. Zakona, prešli prag od 25% dionica s pravom glasa Ciljnog društva.

Društvo Negotiator d.o.o. djeluje zajednički, temeljem članka 5. stavak 2. točka 3. i članka 5. stavak 4. Zakona, s Josipom Galincem iz Zagreba, Zelinska 3, koji je jedini osnivač i član uprave navedenog društva.

Josip Galinec je imatelj 49.105 redovnih dionica Ciljnog društva što predstavlja 26,15 % udjela u temeljnom kapitalu Ciljnog društva i daje 49.105 glasova odnosno 26,15 % od ukupnog broja glasova koje daju dionice Ciljnog društva s pravom glasa.

Nakon navedenog stjecanja društvo Negotiator d.o.o. i Josip Galinec ukupno drže 69.880 redovnih dionica Ciljnog društva što predstavlja 37,22 % udjela u temeljnom kapitalu Ciljnog društva, čime su prešli prag od 25 % dionica s pravom glasa, u smislu članka 8., stavka 2. Zakona, i daje 69.880 glasova odnosno 37,22 % od ukupnog broja glasova koje daju dionice Ciljnog društva s pravom glasa.

Slijedom navedenog, Agencija je zatražila očitovanje Ponuditelja i osoba s kojima Ponuditelj djeluje zajednički vezano uz dan nastanka obveze na objavljivanje ponude za preuzimanje i zajedničko djelovanje. Ponuditelj i osobe s kojima Ponuditelj djeluje zajednički su Agenciji dostavile Sporazum o zajedničkom djelovanju kojim potvrđuju da su i na dan nastanka obveze na objavljivanje ponude za preuzimanje, utvrđen od strane Agencije, zajednički djelovali u odnosu na Ciljno društvo.

Ponuditelj i osobe s kojima Ponuditelj djeluje zajednički, na dan nastanka obveze na objavljivanje ponude za preuzimanje drže ukupno 139.760 redovnih dionica Ciljnog društva, što predstavlja 74,43 % udjela u temeljnom kapitalu Ciljnog društva, i daje 139.760 glasova, odnosno 74,43 % glasova od ukupnog broja glasova koje daju dionice Ciljnog društva s pravom glasa.

Prema izjavi Ponuditelja i osoba s kojima Ponuditelj djeluje zajednički, dostavljenoj uz Zahtjev, osim navedenih, nije sklapao druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 60,00 kuna. Prema podacima dostupnim Agenciji i dokumentaciji priloženoj uz Zahtjev za odobrenje objavljivanja ponude za preuzimanje, navedena cijena je najveća cijena po kojoj su, Ponuditelj i osobe koje s Ponuditeljem djeluju zajednički, stekli dionice Ciljnog društva s pravom glasa u razdoblju od jedne godine prije nastanka obveze na objavljivanje ponude za preuzimanje.

Sukladno potvrdi Zagrebačke burze d.d., Zagreb, Ivana Lučića 2a, od 21. listopada 2008. godine, dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. Zakona, iznosi 41,81 kunu.

Slijedom navedenog, utvrđeno je da je cijena izražena u ponudi za preuzimanje u iznosu od 60,00 kuna po dionici, određena u skladu s odredbom članka 16. stavak 2. i 3. Zakona.

V. Ponuditelj i osobe s kojima Ponuditelj djeluje zajednički drže ukupno 139.760 redovnih dionica Ciljnog društva, a temeljni kapital Ciljnog društva podijeljen je na 187.767 redovnih dionica, svaka u nominalnom iznosu od 100,00 kuna.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih dionica Ciljnog društva s pravom glasa.

Uvidom u potvrdu Središnje depozitarne agencije d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja naknade za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Karlovačka banka d.d., Karlovac, I. G. Kovačića 1, kao garanta, u korist osoba koje će pohraniti svoje dionice u ponudi za preuzimanje.

VI. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 45/06 i 11/07).

VII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te isprave propisane odredbom stavka 3. istoga članka Zakona pa je slijedom navedenog, temeljem odredbe članka 24. stavak 3. Zakona, odlučeno kao u točki 1. izreke.

VIII. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/08-10/15

Urbroj: 326-111-08-9

Zagreb, 6. studenoga 2008.

Zamjenik predsjednika Uprave
Ivan Vrljić, v. r.

Rješenje, NN 130/2008-3735